<classify> WAZIRI wa Habari, Utamaduni, Sanaa na Michezo, Dk Harison Mwakyembe amewaalika wajasiriamali wadogo na wakubwa wanaojishughulisha na kazi za utamaduni na sanaa katika tamasha kubwa la bidhaa zitokanazo na Utamaduni na Sanaa la Afrika Mashariki litakalofanyika nchini Septemba 2019, jijini Dar es Salaam.Dk Mwakyembe ametoa mwaliko huo wakati akizungumza kwenye Jukwaa la Fursa za Biashara na Uwekezaji mkoani Lindi leo Jumanne, wakati akikagua bidhaa za wajasiriamali walioshiriki tukio hilo. Dk Mwakyembe amemwakilisha Makamu wa Rais, Samia Suluhu Hassan kama mgeni rasmi katika Jukwaa hilo lililoandaliwa na kampuni ya Magazeti ya Serikali TSN ambayo huchapisha magazeti ya Daily News, HabariLeo, SpotiLeo na mitandao ya kijamii kama Daily News Digital YouTube, Facebook, Twitter na Instagram.Alisema tamasha hilo ambalo linajumuisha nchi zote za Afrika Mashariki litakuwa na washiriki zaidi ya 100,000 kutoka nchi mbalimbali za Jumuiya ya Afrika Mashariki kiasi cha kuwa tamasha kubwa kabisa kuwai kufanyika nchini TanzaniaTamasha la kwanza lilifanyika Rwanda na lilikuwa na washiriki 17,000 la pili lilifanyika Kenya na kuhudhuriwa na washiriki 45,000 na la mwisho lilikuwa Uganda ambalo liliweza kuwa na washiriki 40,000. Hilo la kwetu ndio funga kazi litakuwa na washiriki zaidi ya 100,000, alisema Mwakyembe.Aidha, Mwakyembe alisema tamasha hilo litakuwa na mkusanyiko wa wasanii wanaotengeneza sanaa mbalimbali kama vile sanaa za ufundi na sanaa za maonesho na nyininezo.Kwa upande wao wajasiriamali mbalimbali wamefuraishwa na kitendo cha kualikwa na waziri kushiriki katika tamasha hilo wakisema ni fursa adimu kwao ili kuonesha vipaji vyao pamoja na kutangaza kazi za mikono yao.Kikundi cha Tuamke cha Manispaa ya Lindi kikiongozwa na kiongozi wao, Mama Fatma kimesema kimepokea mwaliko huo kwa mikono miwili na watawasiliana na Ofisi ya Mkuu wa Mkoa ili kupata utaratibu wa namna ya kuwakilisha mkoa nje ya Lindi.  <topic>: KITAIFA 